Чхамалиа онлаинла еиҿкаау ицәыргақәҵазы: аҩны ушыҟоу адунеи зегьы ирбар рылшоит
19:30 31.03.2024 (ирҿыцуп: 20:23 31.03.2024)
Анапаҵаҩра
Аԥсуа сахьаҭыхҩы, ААУ адоцент Руслан Чхамалиа иусумҭақәа жәларбжьаратәи рцәыргақәҵа аатит онлаин аформат ала Москватәи аҳәынҭқарратә педагогикатә университет асаит аҿы. Иара еиҿкаауп апроект "Аԥсуа-аурыс Арт-Диалог" аҳәаақәа ирҭагӡаны. Ари аформат асахьаҭыхыҩцәа рзы иаанартуа алшара ҿыцқәа, уаҟа ицәыргоу иарбан усумҭақәоу, уҳәа арадио Sputnik иазеиҭеиҳәеит автор ихаҭа.
Мызкы МАГУ асаит аҿы аус аулоит 73 усумҭа еидызкыло аԥсуа сахьаҭыхҩы Руслан Чхамалиа хаҭалатәи ицәыргақәҵа. Асаит иҭало зегьы ирбар рылшоит асахьаҭыхҩы еиуеиԥшым аграфиакатә техникала инаигӡаз апортретқәа рсериа.
"Сусура еиҳарак аҿар аҵара дырҵара иадҳәалоуп. Академиатә ҟазшьа рымоуп аҟынтә, аурыс студентцәа ирбартә еиԥш ирҭаххеит. Аус еиҿикааит ҳџьынџьуаҩ Рауф Барцыц. Ицәыргоуп апортретқәа еиуеиԥшым атехникақәа рыла инагӡоу, иаҳҳәап, карандашьла иҟаҵоу, пастельла иҟаҵоу уҳәа, еиуеиԥшым аграфикатә техникақәа. Астудентцәа аҵара ахьырҵо еиуеиԥшым агарафикатә материалқәа рыла аус руеит, апрофессионалтә ҟазацәа русумҭақәа рҿы уи аматериал рхы ишадырхәо астудентцәа дырбара ауп еиҳарак изызку ари аус", - иҳәеит Чхамалиа.
Инеиҵыху аицәажәара шәазыӡырҩыр шәылшоит аудиофаил аҿы.